**Likumprojekta "Likums par tiesiskā regulējuma piemērošanu pēc Lielbritānijas un Ziemeļīrijas Apvienotās Karalistes izstāšanās no Eiropas Savienības"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Šā likumprojekta mērķis ir noteikt tiesiskā regulējuma piemērošanas kārtību, lai īstenotu Latvijas Republikas Saeimas 2019. gada 7. februāra deklarācijā par Lielbritānijas un Ziemeļīrijas Apvienotās Karalistes pilsoņu tiesībām Latvijā pēc Lielbritānijas un Ziemeļīrijas Apvienotās Karalistes izstāšanās no Eiropas Savienības paredzēto, ja Lielbritānijas un Ziemeļīrijas Apvienotā Karaliste (turpmāk – Apvienotā Karaliste) izstājas no Eiropas Savienības.Paredzēts, ka šis likums stāsies spēkā 2019. gada 30. martā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Latvijas Republikas Saeimas 2019. gada 7. februāra deklarācija par Lielbritānijas un Ziemeļīrijas Apvienotās Karalistes pilsoņu tiesībām Latvijā pēc Lielbritānijas un Ziemeļīrijas Apvienotās Karalistes izstāšanās no Eiropas Savienības (turpmāk – deklarācija);
2. Ministru kabineta 2019. gada 12. februāra sēdē pieņemtais lēmums konsolidēt ar Apvienotās Karalistes izstāšanos no Eiropas Savienības saistīto regulējumu vienā likumprojektā.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši 2016. gada 23. jūnija Apvienotās Karalistes organizētā referenduma rezultātiem 2019. gada 30. martā plānota Apvienotās Karalistes izstāšanās no Eiropas Savienības.Eiropas Savienības ietvaros ir sagatavots [Līguma par Apvienotās Karalistes izstāšanos no Eiropas Savienības projekts (turpmāk – Izstāšanās līgums), paredzot noteiktu tiesību kopumu šobrīd Eiropas Savienības teritorijā dzīvojošajiem](https://www.consilium.europa.eu/media/37099/draft_withdrawal_agreement_incl_art132.pdf) Apvienotās Karalistes pilsoņiem un viņu ģimenes locekļiem. Izstāšanās līgums paredz noteikt pārejas periodu līdz 2020. gada 31. decembrim, dodot iespēju Apvienotās Karalistes pilsoņiem un viņu ģimenes locekļiem reģistrēties un saglabāt tiesības, kādas bija spēkā, Apvienotajai Karalistei esot vienai no Eiropas Savienības dalībvalstīm. Šobrīd Izstāšanās līgums nav stājies spēkā.Tādēļ Saeima 2019. gada 7. februāra sēdē pieņēma deklarāciju, ka Latvija Apvienotās Karalistes pilsoņiem, kuri likumīgi uzturas Latvijā, nodrošinās iespējami labvēlīgus uzturēšanās un darba nosacījumus arī tad, ja Apvienotās Karalistes izstāšanās no Eiropas Savienības 2019. gada 29. martā notiks bez vienošanās. Deklarācijā norādīts, ka vienlaikus Latvija sagaida līdzvērtīgi labvēlīgu Apvienotās Karalistes attieksmi pret Latvijas valstspiederīgajiem šajā valstī. Deklarācijā Saeima aicina Ministru kabinetu sagatavot nepieciešamos grozījumus Latvijas tiesību aktos, lai pielāgotos pārmaiņām, kas gaidāmas pēc Apvienotās Karalistes izstāšanās no Eiropas Savienības. Atbilstoši deklarācijai tiem Apvienotās Karalistes pilsoņiem, kuri līdz 2019. gada 29. martam būs likumīgi uzturējušies Latvijā, tiesību aktos vajadzētu noteikt pārejas periodu uzturēšanās tiesību pārreģistrācijai līdz 2020. gada 31. decembrim arī tad, ja Apvienotā Karaliste izstājas no Eiropas Savienības 2019. gada 29. martā bez vienošanās. Atbilstoši deklarācijai Apvienotās Karalistes pilsoņiem, kuri līdz 2019. gada 29. martam būs likumīgi uzturējušies Latvijā, sociālās drošības jomā jāpiemēro labvēlīga attieksme attiecībā uz personu tiesībām un pienākumiem.Atbilstoši deklarācijai ir sagatavots šis likumprojekts, lai noteiktu tiesiskā regulējuma piemērošanu pēc Apvienotās Karalistes izstāšanās no Eiropas Savienības.**Likumprojekta 1. pants** nosaka likumprojekta mērķi, kas paredz noteikt tiesiskā regulējuma piemērošanas kārtību, lai nodrošinātu Lielbritānijas un Ziemeļīrijas Apvienotās Karalistes pilsoņu tiesības Latvijas Republikā pēc Apvienotās Karalistes izstāšanās no Eiropas Savienības.**Likumprojekta 2. pants** paredz, ka Apvienotās Karalistes pilsoņiem un viņu ģimenes locekļiem līdz 2019. gada 29. martam izsniegtie uzturēšanās tiesības apliecinošie dokumenti ir spēkā līdz to derīguma termiņa beigām, bet ne ilgāk kā līdz pārejas perioda beigām – 2020. gada 31. decembrim. Vienlaikus likumprojekta 2. pants nosaka kārtību, kādā tie Apvienotās Karalistes pilsoņi un viņu ģimenes locekļi, kas jau šobrīd likumīgi uzturas Latvijas Republikā, varēs saņemt jaunus uzturēšanās tiesības apliecinošus dokumentus.**Likumprojekta 3.–14. pants un pārejas noteikumi**Šobrīd sociālo jautājumu koordinēšana ar Apvienoto Karalisti tiek veikta saskaņā ar Eiropas Parlamenta un Padomes 2004. gada 29. aprīļa Regulu (EK) Nr. 883/2004 par sociālās nodrošināšanas sistēmu koordinēšanu (turpmāk – Regula Nr.883/2004).Apvienotajai Karalistei izstājoties no Eiropas Savienības bez Izstāšanās līguma, Regulu Nr. 883/2004 vairs nevarēs piemērot. Lai risinātu situāciju, kad attiecībā uz Apvienoto Karalisti vairs nav spēkā minētā regula, ir izstrādāts likumprojekta 4.–14. pants par Latvijas valsts pensijas, atlīdzības, valsts pabalstu nodrošināšanu, kā arī, lai noteiktu sociālo iemaksu turpmāko veikšanu, tām personām, kuras dzīvojušas vai bijušas sociāli apdrošinātas Latvijā vai Apvienotajā Karalistē līdz 2019. gada 29. martam un pēc 2019. gada 29. marta dzīvo Latvijā vai Apvienotajā Karalistē.Likumprojekts attiecībā uz iepriekš minētajām personām nosaka kārtību, kā piešķirt un izmaksāt Latvijas valsts pensijas (vecuma, izdienas, apgādnieka zaudējuma un invaliditātes pensija saskaņā ar likumu "Par valsts pensijām"), ņemot vērā jau esošos Regulā Nr. 883/2004 noteiktos pamatprincipus. Likumprojekts attiecas uz izdienas pensijām, kuras piešķir saskaņā ar Latvijas Republikas Ministru Padomes lēmuma Nr. 104 nolikumu "Par izdienas pensijām" un jau šobrīd tiek koordinētas saskaņā ar Regulu Nr. 883/2004.Ja Latvijas apdrošināšanas stāžs ir nepietiekams valsts pensijas piešķiršanai, tad tiesību noteikšanai uz valsts pensiju ņem vērā līdz 2019. gada 29. martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde. Minētos summēšanas nosacījumus nepiemēro, nosakot tiesības uz 3. grupas invaliditātes pensiju, jo šīs pensijas apmērs ir noteikts konstantā valsts sociālā nodrošinājuma pabalsta līmenī un nav atkarīgs no sociālām iemaksām.Ja tiesības uz valsts pensiju rodas, summējot Latvijas un Apvienotās Karalistes apdrošināšanas periodus, valsts pensijas apmēru aprēķina tikai par Latvijas apdrošināšanas stāžu. Ja personām, kuras dzīvo Latvijā un kurām tiesības uz 1. un 2. grupas invaliditātes pensiju rodas, summējot Latvijas un Apvienotās Karalistes apdrošināšanas periodus, aprēķinātā invaliditātes pensija ir mazāka par likuma "Par valsts pensijām" 16. panta otrajā daļā noteikto minimālo invaliditātes pensijas apmēru, tad līdz šim apmēram nosaka piemaksu, ņemot vērā piešķirto invaliditātes pensijas apmēru, tajā skaitā citas valsts pensijas apmēru.Personām, kuras dzīvo Latvijā un kurām ir piešķirta Latvijas vecuma pensija, summējot Latvijas un Apvienotās Karalistes apdrošināšanas periodus, pārtraukta pamata Apvienotās Karalistes vecuma pensijas izmaksa, ir paredzēts līdz dienai, kad Apvienotā Karaliste atsāk maksāt vecuma pensiju, no valsts pamatbudžeta noteikt piemaksu līdz valsts sociālā nodrošinājuma pabalsta apmēram, ņemot vērā piešķirto vecuma pensijas apmēru, tajā skaitā citas valsts pensijas apmēru.Aprēķinot piemaksu iepriekš minētajos gadījumos, neņem vērā piemaksu par apdrošināšanas stāžu līdz 1995. gada 31. decembrim, ja tāda ir piešķirta pie vecuma un invaliditātes pensijas. Indeksācijas gadījumā tiek pārskatīts piešķirtais vecuma vai invaliditātes pensijas apmērs, attiecīgi piemaksas daļa samazinās. Minēto piemaksu apmērs samazinās vai to izmaksu pārtrauc, ja piešķir citas valsts pensiju vai mainās tās apmērs un kopējais piešķirto pensiju apmērs ir lielāks par likuma "Par valsts pensijām" 16. panta otrajā daļā noteikto minimālo invaliditātes pensijas apmēru vai valsts sociālā nodrošinājuma pabalsta apmēru. Tāpat šīs piemaksas pārtrauc, ja persona izbrauc no Latvijas uz pastāvīgu dzīvi ārvalstīs.Personām, kuras dzīvo Latvijā un kurām Latvijas valsts pensija piešķirta līdz 2019. gada 29. martam, summējot Latvijas un Apvienotās Karalistes apdrošināšanas periodus, turpina maksāt piemaksu līdz minimālajam pensijas apmēram, ja tāda ir noteikta saskaņā ar Padomes 1971. gada 14. jūnija Regulu (EEK) Nr. 1408/71 par sociālā nodrošinājuma sistēmu piemērošanu darbiniekiem, pašnodarbinātām personām un viņu ģimenēm, kas pārvietojas Kopienā, un Regulu Nr. 883/2004. No 2019. gada 30. marta minētā piemaksa netiek noteikta. Likumprojektā tās tiek kompensētas ar piemaksām gadījumos, ja personām, kuras dzīvo Latvijā: 1) piešķir 1. un 2. grupas invaliditātes pensiju, summējot Latvijas un Apvienotās Karalistes apdrošināšanas periodus, un aprēķinātais pensijas apmērs ir mazāks par likuma "Par valsts pensijām" 16. panta otrajā daļā noteikto minimālo invaliditātes pensijas apmēru, un 2) Latvijas vecuma pensija piešķirta, summējot Latvijas un Apvienotās Karalistes apdrošināšanas periodus, un ir pārtraukta pamata Apvienotās Karalistes vecuma pensijas izmaksa.Personām, kuras ir dzīvojušas Apvienotajā Karalistē līdz 2019. gada 29. martam un pēc 2019. gada 29. marta turpina dzīvot Apvienotajā Karalistē, turpina izmaksāt līdz 2019. gada 29. martam piešķirto piemaksu pie vecuma un invaliditātes pensijas par apdrošināšanas stāžu līdz 1995. gada 31. decembrim, bet personām, kuras pēc 2019. gada 29. marta izceļo uz Apvienoto Karalisti, pārtrauc izmaksāt līdz 2019. gada 29. martam piešķirto piemaksu pie pensijas. Piemaksu pie pensijas pārtrauc izmaksāt ar nākamo mēnesi, kas seko mēnesim, kurā Valsts sociālās apdrošināšanas aģentūra (turpmāk – VSAA) uzzina par vecuma vai invaliditātes pensijas saņēmēja izbraukšanu no Latvijas uz dzīvi Apvienotajā Karalistē. Attiecībā uz personām, kuras dzīvo Apvienotajā Karalistē, no 2019. gada 30. marta likumā "Par valsts pensijām" paredzētajos gadījumos vairs nepiešķir piemaksu pie pensijas par apdrošināšanas stāžu līdz 1995. gada 31. decembrim.No 2019. gada 30. marta personām, kuras dzīvo Apvienotajā Karalistē, izmaksā priekšlaicīgi piešķirto Latvijas vecuma pensiju līdz likumā "Par valsts pensijām" noteiktā vecuma pensijas piešķiršanai nepieciešamā vecuma sasniegšanai. Tas nozīmē, ka personām, kuras dzīvo Apvienotajā Karalistē, izmaksā ne tikai līdz 2019. gada 29. martam priekšlaicīgi piešķirto pensiju, bet arī pēc 2019. gada 29. marta tiek priekšlaicīgi piešķirta vecuma pensija, ar nosacījumu, ka VSAA rīcībā ir informācija par to, ka persona nav obligāti sociāli apdrošināta (kā darba ņēmējs vai pašnodarbināts) un nesaņem bezdarbnieka pabalstu Apvienotajā Karalistē.Personām, kuras dzīvo Apvienotajā Karalistē, un kuras Latvijā līdz 2019. gada 29. martam cietušas nelaimes gadījumā darbā vai kurām konstatēta arodslimība, ir tiesības uz atlīdzību par darbspēju zaudējumu saskaņā ar likumu "Par obligāto sociālo apdrošināšanu pret nelaimes gadījumiem darbā un arodslimībām". Ja personas nāves cēlonis ir Latvijā līdz 2019. gada 29. martam noticis nelaimes gadījums darbā vai konstatētā arodslimība, tad saskaņā ar likumu "Par obligāto sociālo apdrošināšanu pret nelaimes gadījumiem darbā un arodslimībām" personai, kura dzīvo Apvienotajā Karalistē un ir uzņēmusies apbedīšanu, ir tiesības uz apbedīšanas pabalstu un mirušās personas darba nespējīgajiem ģimenes locekļiem – uz atlīdzību par apgādnieka zaudējumu.Latvijas valsts pensiju, piemaksu pie pensijas par apdrošināšanas stāžu līdz 1995. gada 31. decembrim, pārdzīvojušā laulātā pabalstu, apbedīšanas pabalstu un atlīdzību paredzēts izmaksāt uz personas Latvijas vai Apvienotās Karalistes kredītiestādes kontu.Latvijas pilsoņiem un nepilsoņiem, kuri laika periodā no 2019. gada 30. marta līdz 2020. gada 31. decembrim pārceļas no Apvienotās Karalistes uz dzīvi Latvijā, ir noteiktas atvieglotas tiesības uz valsts sociālā nodrošinājuma pabalstu saskaņā ar Valsts sociālo pabalstu likumu, proti, Latvijā jābūt nodzīvotiem kopā ne mazāk kā 60 mēnešiem, no tiem pēdējos 12 mēnešus – Latvijā vai Apvienotajā Karalistē.Latvijas pilsoņiem un nepilsoņiem, kuriem pēc 2019. gada 29. marta sakarā ar pārcelšanos no Apvienotās Karalistes uz dzīvi Latvijā ir pārtraukta pamata Apvienotās Karalistes vecuma pensijas izmaksa, un nav piešķirta Latvijas vecuma pensija, ir tiesības uz valsts sociālā nodrošinājuma pabalstu vecuma gadījumā saskaņā ar Valsts sociālo pabalstu likumu, bet ne ilgāk kā līdz dienai, kad Apvienotā Karaliste atsāk maksāt savu pensiju. Minētajā gadījumā Latvijas pilsoņiem un nepilsoņiem, lai saņemtu valsts sociālā nodrošinājuma pabalstu vecuma gadījumā, neprasa Latvijā nodzīvot 60 mēnešus, kas noteikti Valts sociālo pabalstu likumā. Citi minētajā likumā paredzētie nosacījumi, lai piešķirtu valsts sociālā nodrošinājuma pabalstu vecuma gadījumā, ir jāņem vērā.Apvienotās Karalistes pilsoņiem ir tiesības līdz 2020. gada 31. decembrim pieprasīt un saņemt valsts sociālos pabalstus saskaņā ar Valsts sociālo pabalstu likumu, ja viņi ieguvuši tiesības uzturēties un dzīvojuši Latvijā laikā līdz 2019. gada 29. martam un pēc 2019. gada 29. marta turpina dzīvot Latvijā, iegūstot **termiņuzturēšanās** vai **pastāvīgās uzturēšanās atļauju.** Ja pabalstu piešķir par bērnu, tad bērna dzīvesvietai jābūt Latvijā. Šī likumprojekta norma minētajiem Apvienotās Karalistes pilsoņiem, kuriem būs termiņuzturēšanās atļauja, atvieglos tiesības saņemt valsts sociālos pabalstus, jo saskaņā ar Valsts sociālo pabalstu likuma 4. panta otro daļu tiesību uz šiem pabalstiem nav personām, kuras Latvijā saņēmušas termiņuzturēšanās atļauju.Personām, kuras dzīvo Latvijā, bezdarbnieka pabalsta piešķiršanai saskaņā ar likumu "Par apdrošināšanu bezdarba gadījumam" ņem vērā līdz 2019. gada 29. martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde. Apdrošināšanas stāža summēšanas nosacījumus piemēro arī, lai noteiktu tiesības uz slimības pabalstu saskaņā ar likumu "Par maternitātes un slimības apdrošināšanu".Personām, kuras uzturas Apvienotajā Karalistē, bezdarbnieka pabalstu izmaksā par periodu ne ilgāk kā līdz 2019. gada 29. martam.Personām, kuras izceļo uz Apvienoto Karalisti pēc 2019. gada 29. marta, bezdarbnieka pabalstu izmaksā līdz izceļošanas dienai un turpmāko izmaksu pārtrauc, bet ģimenes valsts pabalstu (piemaksas pie ģimenes valsts pabalsta), bērna kopšanas pabalstu, bērna ar invaliditāti kopšanas pabalstu un pabalstu personai ar invaliditāti, kurai nepieciešama kopšana, izmaksā par nākamo kalendāro mēnesi, kas seko mēnesim, kurā persona izbrauc uz dzīvi Apvienotajā Karalistē un turpmāk pabalsta izmaksu pārtrauc. Šāda pabalstu izmaksas pārtraukšanas kārtība noteikta saskaņā ar Latvijas tiesību aktiem.Sociālās iemaksas, sākot ar 2019. gada 30. martu, tiks veiktas saskaņā ar likumu "Par valsts sociālo apdrošināšanu". Sociālās iemaksas, kas no 2019. gada 30. marta veiktas Latvijā, tiks ņemtas vērā sociālās apdrošināšanas pakalpojumu piešķiršanai arī gadījumā, ja sociālās iemaksas būs vienlaicīgi veiktas kā Latvijā tā arī Apvienotajā Karalistē. Likumprojekts paredz pārejas noteikumus, ka gadījumā, ja no 2019. gada 30. marta nav noteikta Apvienotās Karalistes kompetentā iestāde, tad līdz šādas iestādes noteikšanai personai pašai VSAA jāiesniedz vai jānosūta pa pastu Apvienotajā Karalistē vai citā ārvalstī izdotie dokumenti, lai nodrošinātu likumprojektā noteiktos pakalpojumus.**Likumprojekta 15. pants**Sociālo pakalpojumu un sociālās palīdzības likuma (turpmāk – SPSP likums) 3. panta pirmā daļa paredz, ka tiesības saņemt sociālos pakalpojumus un sociālo palīdzību ir šādām Latvijā dzīvojošām personām:1) Latvijas pilsoņiem un nepilsoņiem;2) ārzemniekiem, kuriem izsniegta pastāvīgās uzturēšanās atļauja vai piešķirts Eiropas Savienības pastāvīgā iedzīvotāja statuss Latvijā;3) Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņiem, kuri: a) ieguvuši pastāvīgās uzturēšanās tiesības, b) ir tiesīgi uzturēties Latvijā un ir uzturējušies Latvijā vismaz trīs mēnešus, c) uzturējušies Latvijā vismaz sešus mēnešus, ja uzturēšanās mērķis ir bijis darba tiesisko attiecību nodibināšana Latvijā un ir pierādījumi, ka viņi turpina meklēt darbu, ko apliecina viņu reģistrācija Nodarbinātības valsts aģentūrā;4) šīs daļas 1., 2. un 3. punktā minēto personu ģimenes locekļiem.Ņemot vērā paredzamo izstāšanos no Eiropas Savienības, Apvienotās karalistes pilsoņi un viņu ģimenes locekļi tiks pielīdzināti trešo valstu pilsoņiem tiesībās Latvijā saņemt SPSP likumā noteiktos sociālos pakalpojumus un sociālo palīdzību. Lai nodrošinātu, ka pārejas periodā no 2019. gada 30. marta līdz 2020. gada 31. decembrim Apvienotās Karalistes pilsoņiem un viņu ģimenes locekļiem, kas turpina dzīvot (uzturēties) Latvijas Republikā, saglabātos tiesības saņemt likumā noteiktos sociālos pakalpojumus un sociālo palīdzību līdzšinējā kārtībā, likumprojektā ir ietverts 15. pants.**Likumprojekta 16. pants**Saskaņā ar Invaliditātes likumu 7. panta pirmo daļu prognozējamas invaliditātes un invaliditātes ekspertīzi veic Latvijas pilsonim, Latvijas nepilsonim, Eiropas Savienības, Eiropas Ekonomikas zonas valsts vai Šveices Konfederācijas pilsonim vai viņa ģimenes loceklim, kas legāli uzturas Latvijā, ārzemniekam, kas ir saņēmis pastāvīgās uzturēšanās atļauju Latvijā, personai, kas ir saņēmusi pastāvīgās uzturēšanās atļauju sakarā ar bēgļa statusa piešķiršanu Latvijā, vai minētās personas ģimenes loceklim, kuram ir pastāvīgās uzturēšanās atļauja Latvijā. Atbilstoši minētā panta otrās daļas 1. punktam personai, kurai izsniegta termiņuzturēšanās atļauja Latvijā, ir tiesības uz prognozējamas invaliditātes un invaliditātes ekspertīzi, ja tai kā sociāli apdrošinātai personai ir tiesības uz sociālās apdrošināšanas pakalpojumiem.Sociālo jautājumu koordinēšana ar Apvienoto Karalisti līdz 2019. gada 29. martam tiek veikta saskaņā ar Regulu Nr. 883/2004 un Eiropas Parlamenta un Padomes 2009. gada 16. septembra Regulu (EK) Nr. 987/2009, ar ko nosaka īstenošanas kārtību Regulai (EK) Nr. 883/2004 par sociālās nodrošināšanas sistēmu koordinēšanu. Tādējādi patlaban Apvienotās Karalistes pilsoņi, kas dzīvo Apvienotajā Karalistē un kuri ir sociāli apdrošināti Latvijā darba nespējas gadījumā, kas beidzas ar invaliditāti, ir tiesīgi uz Latvijas pabalstiem, piemēram, invaliditātes pensiju. Invaliditātes ekspertīzi Latvijā veic Veselības un darbspēju ekspertīzes ārstu valsts komisijas (turpmāk – VDEĀVK), pamatojoties uz personas iesniegto pieprasījumu un tam pievienotajiem dokumentiem VDEĀVK vai Eiropas Savienības dalībvalsts kompetentās iestādes (šajā gadījumā – Apvienotās Karalistes kompetentās iestādes) pārsūtītajiem dokumentiem.  Ņemot vēra paredzamo izstāšanos no Eiropas Savienības, Apvienotā Karaliste vairs nebūs Eiropas Savienības dalībvalsts, tādējādi tās pilsoņi un viņu ģimenes locekļi zaudēs tiesības Latvijā saņemt Invaliditātes likumā noteikto prognozējamās invaliditātes un invaliditātes ekspertīzi, kas var ietekmēt viņu tiesības saņemt sociālos pakalpojumus, pabalstus, atlīdzības vai valsts pensiju. Lai nodrošinātu, ka pārejas periodā no 2019. gada 30. marta līdz 2020. gada 31. decembrim Apvienotās Karalistes pilsoņiem un viņu ģimenes locekļiem, kas pēc 2019. gada 29. marta turpina dzīvot (uzturēties) Latvijā, kā arī Apvienotās Karalistes pilsoņiem, kas dzīvo Apvienotajā Karalistē, bet ir bijuši sociāli apdrošināti Latvijā, saglabātos tiesības saņemt likumā noteikto prognozējamās invaliditātes vai invaliditātes ekspertīzi, likumprojekta 16. pantā ir ietverts atbilstošs regulējums.**Likumprojekta 17. pants**Atbilstoši Saeimas deklarācijai likumprojekta 16. pants paredz ka Apvienotās Karalistes pilsoņiem, kuri likumīgi dzīvojuši Latvijā līdz 2019. gada 29. martam, un viņu ģimenes locekļiem saglabājas tiesības saņemt Bezdarbnieku un darba meklētāju atbalsta likumā noteiktos atbalsta pakalpojumus bezdarbniekiem, darba meklētājiem un bezdarba riskam pakļautajam personām.Atbilstoši Nodarbinātības valsts aģentūras statistiskajai informācijai 2018. gada 31. decembrī bezdarbnieka statusā bija reģistrēti 5 Apvienotās Karalistes pilsoņi. **Likumprojekta 18. pants**Šobrīd Veselības aprūpes finansēšanas likuma 11. panta trešās daļas 4. punkts dod Eiropas Savienības pilsonim, kurš uzturas Latvijā sakarā ar nodarbinātību vai kā pašnodarbināta persona, kā arī viņa ģimenes locekļiem tiesības saņemt no valsts budžeta līdzekļiem apmaksātus veselības aprūpes pakalpojumus. Tas nozīmē, ka pēc Apvienotās Karalistes izstāšanās no Eiropas Savienības no valsts budžeta apmaksātus veselības aprūpes pakalpojumus saņems tikai Apvienotās Karalistes pilsonis, kurš Latvijā uzturas sakarā ar nodarbinātību saskaņā ar Veselības aprūpes finansēšanas likuma 11. panta pirmās daļas 1. punktu, bet no valsts budžeta apmaksātus veselības aprūpes pakalpojumus vairs nesaņems viņa ģimenes locekļi. Ņemot vērā minēto, lai Apvienotās Karalistes pilsoņiem, kuri likumīgi uzturējušies Latvijā līdz 2019. gada 29. martam, tiktu nodrošināti iespējami labvēlīgāki nosacījumi, ir nepieciešams paredzēt, ka līdz 2020. gada 31. decembrim Apvienotās Karalistes pilsoņiem un viņu ģimenes locekļiem, kuri ir likumīgi uzturējušies Latvijā līdz 2019. gada 29. martam, ir piemērojams Veselības aprūpes finansēšanas likuma 11. panta trešās daļas 4. punkts.**Likumprojekta 19. pants**Augstskolu likuma 45. panta otrā daļa nosaka, ka tiesības studēt augstskolā vai koledžā ir vienādas Latvijas pilsonim, Latvijas nepilsonim, Eiropas Savienības pilsonim, Eiropas Ekonomikas zonas pilsonim vai Šveices Konfederācijas pilsonim un Eiropas Kopienas pastāvīgajam iedzīvotājam, kuram ir derīga uzturēšanās atļauja.Apvienotajai Karalistei izstājoties no Eiropas Savienības, tā kļūst par trešo valsti. Tādēļ, lai īstenotu Saeimas deklarācijā paredzēto iespējami labvēlīgāku attieksmi pret Apvienotās Karalistes pilsoņiem, kas likumīgi uzturējušies Latvijā līdz 2019. gada 29. martam, likumprojekta 18. pants paredz Apvienotās Karalistes pilsoņiem, kuri turpina pēc 2019. gada 29. marta dzīvot (uzturēties) Latvijas Republikā, tādas pašas tiesības studēt augstskolā vai koledžā, kā Latvijas pilsoņiem.Savukārt tie Apvienotās Karalistes pilsoņi, kuri iegūs tiesības uzturēties Latvijas Republikā, sākot ar 2019. gada 30. martu, tiesības uz studijām augstskolā vai koledžā ir skatāmas atbilstoši Augstskolu likuma 83. pantam, kas nosaka ārzemnieku (tie, kas nav minēti Augstskolu likuma 45. panta otrajā daļā) uzņemšanas nosacījumus Latvijas augstskolās un koledžās.Likumprojekta 19. pantā ietvertais regulējums ietilpst Latvijas kā Eiropas Savienības dalībvalsts kompetencē attiecībā uz darbībām izglītībā saskaņā ar Līguma par Eiropas Savienības darbību 6. panta e) punktu.Likumprojekta 19. pants neskar Eiropas Savienības ekskluzīvo kompetenci un Eiropas Savienības kopīgo jeb dalīto kompetenci ar dalībvalstīm Līguma par Eiropas Savienības darbību 3. un 4. panta ietvaros.**Likumprojekta 20. pants**Likums "Par reglamentētajām profesijām un profesionālās kvalifikācijas atzīšanu" (turpmāk – reglamentēto profesiju likums) nosaka ārvalstīs iegūtas profesionālās kvalifikācijas atzīšanā reglamentētajās profesijās piemērojamās tiesību normas. Ar reglamentēto profesiju likumu ir pārņemta Eiropas Parlamenta un Padomes 2005. gada 7. septembra direktīva [2005/36/EK](http://eur-lex.europa.eu/eli/dir/2005/36/oj/?locale=LV) par profesionālo kvalifikāciju atzīšanu (turpmāk – direktīva 2005/36/EK). Daļa no reglamentēto profesiju likumā noteiktajām profesionālo kvalifikāciju atzīšanu regulējošām tiesību normām atšķiras atkarībā no tā, vai pretendents uz profesionālās kvalifikācijas atzīšanu savu kvalifikāciju ir ieguvis Eiropas Savienības dalībvalstī vai trešajā valstī. Saistībā ar paredzamo Apvienotās Karalistes izstāšanos no Eiropas Savienības Eiropas Komisijas 2018. gada 21. jūnijā izdotais skaidrojums[[1]](#footnote-1) vērš uzmanību uz to, ka Apvienotajā Karalistē iegūto profesionālo kvalifikāciju atzīšanai jāpiemēro Eiropas Savienības dalībvalstu normatīvajos aktos noteiktās tiesību normas. Skaidrojumā arī nav noteikts aizliegums Apvienotajā Karalistē kvalifikāciju ieguvušām personām sniegt īslaicīgus pakalpojumus Eiropas Savienības valstīs, bet akcentēta pieeja šo pakalpojumu sniegšanas regulējumam piemērot valsts normatīvo regulējumu.Eiropas Komisija 2018. gada 27. novembrī *Brexit* gatavības seminārā aicināja Eiropas Savienības valstis, atzīstot Apvienotajā Karalistē iegūtās profesionālās kvalifikācijas, rīkoties samērīgi un praktiski, ņemot vērā, ka Apvienotajā Karalistē kvalifikācija bija iegūta līdz izstāšanās brīdim.[[2]](#footnote-2)Ievērojot minēto, ir jārada tiesiskais pamats turpmākai Apvienotajā Karalistē iegūto profesionālo kvalifikāciju reglamentētajās profesijās atzīšanai Latvijā, ņemot vērā, ka no 2019. gada 30. marta Apvienotajā Karalistē iegūtās profesionālās kvalifikācijas būs uzskatāmas par trešajās valstīs iegūtām profesionālām kvalifikācijām, kuru atzīšanai nav jāpiemēro direktīva 2005/36/EK. Tādēļ likumprojekta 20. pants paredz, ka tie iesniegumi, kas ir saņemti līdz Apvienotās Karalistes izstāšanās no Eiropas Savienības, tiks izskatīti un lēmumi par tiem tiks pieņemti saskaņā ar kārtību, kāda reglamentēto profesiju likumā noteikta attiecībā uz Eiropas Savienības valstīs iegūtu profesionālo kvalifikāciju atzīšanu.Reglamentēto profesiju likumā noteiktais paredz jebkuras profesionālās kvalifikācijas – vai tā būtu iegūta Eiropas Savienības dalībvalstī, vai trešajā valstī – pilnīgu izvērtēšanu, pieļaujot profesionālās kvalifikācijas atzīšanu tikai tādā gadījumā, ja tā atbilst Latvijā izvirzītajām prasībām reglamentētajai profesijai. Līdz ar to nepastāv riski Latvijas sabiedrības veselībai un drošībai, dodot piekļuvi darbam reglamentētā profesijā personām ar Latvijas prasībām neatbilstošu kvalifikāciju. Ņemot vērā, ka Apvienotajā Karalistē iegūtās profesionālās kvalifikācijas no 2019. gada 29. marta būs uzskatāmas par trešajās valstīs iegūtām kvalifikācijām, saskaņā ar direktīvas 2005/36/EK 3. panta 3. punktu, Latvijā atzītās Apvienotajā Karalistē iegūtās profesionālās kvalifikācijas nevar apdraudēt citas Eiropas Savienības valstis, jo citās Eiropas Savienības valstīs tās varēs atzīt tikai pēc personas trīs gadus ilgas profesionālās pieredzes iegūšanas darbā attiecīgā profesijā Latvijā. Nepastāv saprātīgs un objektīvs pamats Apvienotajā Karalistē iegūto profesionālo kvalifikāciju atzīšanā, piemērojot speciālo profesionālās kvalifikācijas atzīšanas sistēmu Ministru kabineta noteiktiem Eiropas Savienības dalībvalstīs noteiktajām vienotajām minimālajām prasībām atbilstošiem Apvienotajā Karalistē iegūtiem ārsta un ārsta profesijas pamatspecialitāšu, apakšspecialitāšu vai papildspecialitāšu, māsas, vecmātes, zobārsta un zobārsta apakšspecialitāšu, farmaceita, veterinārārsta un arhitekta profesionālo kvalifikāciju apliecinošiem dokumentiem, sākot no 2019. gada 30. marta, nekavējoši piemērot tās tiesību normas, kas tiek attiecinātas uz trešajās valstīs iegūto profesionālo kvalifikāciju atzīšanu. Tādēļ likumprojekts paredz, ka, ja minētie dokumenti iegūti līdz Apvienotās Karalistes izstāšanās no Eiropas Savienības, tos varēs atzīt, piemērojot speciālo profesionālās kvalifikācijas atzīšanas sistēmu. Ja šāda norma netiktu paredzēta, minēto profesionālo kvalifikāciju atzīšanai būtu jāpiemēro vispārējā sistēma, kas palielina atzīšanas institūcijām administratīvo slogu (jo būtu jāpiemēro vispārējā profesionālās kvalifikācijas atzīšanas sistēma), kaut arī nav šaubu, ka kvalifikāciju apliecinošie dokumenti atbilst reglamentētai profesijai izvirzītām prasībām.Likumprojekta 20. pants paredz, ka līdz 2019. gada 29. martam saņemto iesniegumu par profesionālās kvalifikācijas atzīšanu izskatīšanā jāpiemēro tiesību normas, kas attiecas uz Eiropas Savienības valstīs iegūtu profesionālo kvalifikāciju atzīšanu. Praksē tas nozīmē, ka lēmums par profesionālās kvalifikācijas atzīšanu ir jāpieņem ne vēlāk kā triju mēnešu laikā attiecībā uz profesijām, kurām piemēro speciālo profesionālās kvalifikācijas atzīšanas sistēmu, un ne vēlāk kā četru mēnešu laikā attiecībā uz profesijām, kurās piemēro vispārējo profesionālās kvalifikācijas atzīšanas sistēmu. No likumprojekta 20. panta izriet, ka personas ar **Apvienotajā Karalistē** iegūtu vai atzītu profesionālo kvalifikāciju pēc 2019. gada 30. martu nevarēs uzsākt īslaicīgu pakalpojumu sniegšanu reglamentētajās profesijās un nevarēs atjaunot iepriekš iesniegtās deklarācijas par īslaicīgu pakalpojumu sniegšanu. Tomēr tās personas, kas īslaicīgu pakalpojumu sniegšanu ir uzsākušas pirms Apvienotās Karalistes izstāšanās no Eiropas Savienības, tos varēs pabeigt sniegt. Tikšanās laikā ar Apvienotās Karalistes vēstniecību Ārlietu ministrijā 2019. gada 7. februārī no Apvienotās Karalistes puses tika sniegta informācija par to, ka Apvienotā Karaliste paredz ļaut noslēgt īslaicīgu pakalpojumu sniegšanu tiem profesionāļiem, kuri pakalpojumu sniegšanu uzsākuši līdz Apvienotās Karalistes izstāšanās no Eiropas Savienības. Īslaicīgu pakalpojumu sniegšanu reglamentētajās profesijās saskaņā ar reglamentēto profesiju likumu var sniegt personas, kuru mītnes valsts ir Eiropas Savienībā. Īslaicīgu profesionālo pakalpojumu sniegšanas gadījumos var būt svarīgi operatīvi sazināties ar pakalpojumu sniedzēja mītnes valsts kompetentajām institūcijām. Ņemot vērā, ka pēc izstāšanās no Eiropas Savienības Apvienotajai Karalistei vairs nebūs pieejama iekšējā tirgus informācijas sistēma (IMI sistēma), tad informācijas iegūšana varētu būt apgrūtinoša. Likumprojekta ierobežojums īslaicīgu pakalpojumu sniegšanā personām, kuru mītnes valsts ir **Apvienotā Karaliste,** ir noteikts, lai Latvijas pakalpojumu saņēmējiem neradītu riskus pakalpojumu sniedzēja nepietiekamas kvalifikācijas dēļ. Direktīvā 2005/36/EK un saskaņā ar to Ministru kabineta 2009. gada 30. novembra noteikumos Nr. 1365 "Noteikumi par Eiropas Savienības dalībvalstu un Eiropas Brīvās tirdzniecības asociācijas dalībvalstu profesionālajām organizācijām, kuru izsniegtos profesionālās izglītības un kvalifikācijas dokumentus atzīst Latvijas Republikā" ir noteiktas **Apvienotās Karalistes** profesionālās organizācijas, kuru izdotie dokumenti tiek atzīti Latvijā. Likumprojekts nosaka, ka Latvijā tiks atzīti tikai šo organizāciju dokumenti, kas izdoti līdz 2019. gada 29. martam, jo Latvijas institūcijām, kas izsniedz profesionālās kvalifikācijas atzīšanas apliecības reglamentētajās profesijās, var pietrūkt informācijas par šo organizāciju pieņemto kārtību un noteikumiem, pēc kuriem izglītību un profesionālo kvalifikāciju apliecinošie dokumenti tiek izdoti.Apvienotajā Karalistē iegūto profesionālo kvalifikāciju atzīšanā Latvijā dominējošais vairākums ir Latvijas pilsoņi, kuri Latvijā atzīst Apvienotajā Karalistē iegūto kvalifikāciju (28 gadījumi no 40 laika posmā no 2010. līdz 2019. gadam)[[3]](#footnote-3). Latvijā iegūto profesionālo kvalifikāciju atzīšana Apvienotajā Karalistē ir skaitliski daudz lielākā apjomā, piemēram, pēc Reglamentēto profesiju datu bāzē[[4]](#footnote-4) iekļautās informācijas kopš 2005. gada Apienotajā Karalistē savu kvalifikāciju ir atzinuši Latvijā kvalifikāciju ieguvušie 217 ārsti, 205 māsas, 4 arhitekti, 22 veterinārārsti, 56 zobārsti, 4 vecmātes u.c. profesiju pārstāvji. Līdz ar to labvēlīgāks režīms attiecībā uz Apvienotajā Karalistē iegūto profesionālo kvalifikāciju atzīšanu galvenos ieguvumus dos Latvijas iedzīvotājiem, kuri būs mudināti atgriezties Latvijā, atzīt savu Apvienotajā Karalistē iegūto kvalifikāciju un veidot karjeru reglamentētā profesijā Latvijā, kā arī, iespējams, rosinās Apvienotās Karalistes iestādes piemērot labvēlīgāku režīmu Latvijā iegūto profesionālo kvalifikāciju atzīšanā Apvienotajā Karalistē. Līdzvērtīgs **Apvienotajā Karalistē** noteikts pārejas periods būtu izdevīgs tiem Latvijas iedzīvotājiem, kas vēlas Latvijā iegūto profesionālo kvalifikāciju atzīt **Apvienotajā Karalistē**. Pārejas perioda piemērošanu apsver arī citas valstis, piemēram, Austrija, attiecībā uz advokātu darbību.Ja likumprojekts netiks pieņemts, Izstāšanās līguma spēkā stāšanās gadījumā pastāv draudi, ka Latvijas normatīvais regulējums būs neatbilstošs Eiropas Savienības tiesību normām, bet izstāšanās bez vienošanās gadījumā – pilsoņu tiesības uz profesionālo kvalifikāciju atzīšanu tiks nesamērīgi un nepamatoti ierobežotas.**Likumprojekta 21. pants** Saskaņā ar Latvijas zvērinātu advokātu padomes sniegto informāciju Latvijas Zvērinātu advokātu kolēģijā uz 2019. gada sākumu ir reģistrēti un praktizē divi Apvienotās Karalistes zvērināti advokāti (ar savas mītnes valsts profesijas nosaukumu atbilstoši Latvijas Republikas Advokatūras likuma 7. daļas 11. sadaļā noteiktajam).Eiropas Savienības dalībvalstu advokāti, tostarp Apvienotās Karalistes advokāti, savas tiesības praktizēt citā dalībvalstī advokāta profesijā ir ieguvuši, pamatojoties uz Padomes 1977. gada 22. marta direktīvā 77/249/EEK par pasākumiem, kas palīdz advokātiem sekmīgi īstenot brīvību sniegt pakalpojumus un Eiropas Parlamenta un padomes 1998. gada 16. februāra Direktīvā 98/5/EK par pasākumiem, lai atvieglotu advokāta profesijas pastāvīgu praktizēšanu dalībvalstī, kas nav tā dalībvalsts, kurā iegūta kvalifikācija, ietvertajiem nosacījumiem.Lai pēc Apvienotās Karalistes izstāšanās no Eiropas Savienības Latvijā praktizējoši Apvienotās Karalistes advokāti saglabātu iegūtās tiesības praktizēt Latvijā, likumprojektā iekļauts 21. pants. Arī Latvijas Zvērinātu advokātu padome ir norādījusi, ka, vadoties no kopējās nostājas, kāda ir Eiropas Savienībai attiecībā uz Apvienotās Karalistes izstāšanos, kas paredz nepasliktināt to Latvijas pilsoņu, kā arī Apvienotās Karalistes pilsoņu stāvokli un statusu, kas ir iegūts līdz Apvienotās Karalistes izstāšanās brīdim, risinājums, kad līdz izstāšanās brīdim Latvijā praktizējošu Apvienotās Karalistes advokātu esošais stāvoklis (tiesības strādāt advokāta profesijā) tiktu saglabāts, būtu vispiemērotākais.**Likumprojekta 22. pants**Pēc Apvienotās Karalistes izstāšanās no Eiropas Savienības tiesiskā sadarbība pārrobežu civillietās vairumā gadījumu varēs tikt turpināta, pamatojoties uz Latvijai un Apvienotajai Karalistei saistošajām starptautiskajām konvencijām. Tomēr, Apvienotajai Karalistei izstājoties no Eiropas Savienības bez vienošanās, nebūs vienotu un savstarpēji saistošu pārejas noteikumu attiecībā uz vienā vai otrā valstī pēc Eiropas Savienības regulējuma uzsāktajām un nepabeigtajām pārrobežu tiesvedībām civillietās, izpildu lietvedībām un saņemtajiem tiesiskās palīdzības pieteikumiem vai lūgumiem. Ar Eiropas Savienības regulām ieviestie mehānismi ir smalka un uz pēctecīgu normu piemērošanu balstīta sistēma, tāpēc krasa pāreja uz cita starptautiskā privāttiesību regulējuma piemērošanu lietā, kas uzsākta, bet nepabeigta līdz 2019. gada 29. martam, varētu pasliktināt lietā iesaistīto pušu tiesisko situāciju vai pat rezultēties lietā iesaistīto pušu aizskarto tiesību un interešu aizsardzības vai sprieduma izpildes neiespējamībā. Turklāt attiecībā uz jurisdikciju, spriedumu atzīšanu un izpildi civillietās un komerclietās (ko regulē Briseles Ibis regula) šobrīd vēl nav Latvijai un Apvienotajai Karalistei saistošas starptautiskās konvencijas, kas nozīmē, ka šādās lietās nāktos piemērot starp valstīm nesaskaņotu un, iespējams, pretrunīgu nacionālo regulējumu. Tādēļ likumprojekta 22.pants paredz Eiropas Savienības regulu piemērošanas turpināšanu attiecībā uz Latvijā vai Apvienotajā Karalistē uzsāktajām un līdz 2019. gada 29. martam nepabeigtām pārrobežu civillietām.Šāda pieeja izvēlēta, lai pēc iespējas mazinātu tiesiskās nenoteiktības risku un nodrošinātu atbilstošu tiesisko pēctecību. Attiecīgi likumprojekta 22. pants nosauc tos Eiropas Savienības tiesību aktus, kuru piemērošana Latvijā situācijās, kurās ir iesaistīta Apvienotā Karaliste, ir turpināma arī pēc 2019. gada 29. marta, ja Latvijā vai Apvienotajā Karalistē tiesvedība vai lieta pie zvērināta notāra uzsākta vai pieteikums, vai tiesiskās palīdzības lūgums kompetentajās iestādēs iesniegts līdz minētajam datumam. Lai gan šādi noteikumi rada iespējamību, ka tiesību piemērotājiem Latvijā situācijās, kurās ir iesaistīta Apvienotā Karaliste, varētu nākties vēl vairākus gadus pēc Apvienotās Karalistes izstāšanās no Eiropas Savienības piemērot Eiropas Savienības regulas, tomēr šāda pieeja tiecas novērst tiesiskā situācijas pasliktināšanos attiecībā uz pārrobežu lietās iesaistītajām pusēm un mazināt risku, ka pušu tiesību aizsardzības realizācija varētu kļūst neiespējama. Turklāt līdzīgai pieejai plāno sekot arī Apvienotā Karaliste, un savstarpēji saskaņota pieeja ir viens no būtiskākajiem efektīvas starptautiskās pārrobežu sadarbības elementiem.Lai nodrošinātu nepārtrauktību un tiesisko noteiktību, likumprojekta 22. pants aptver visas tiesvedības stadijas, izpildes procesu un centrālo iestāžu sadarbību. Piemēram, Latvijas tiesas un iestādes starptautisko jurisdikciju attiecībā uz pirms 2019. gada 29. marta un arī vēl 2019. gada 29. martā saskaņā ar 22. pantā minētajām regulām celtajām prasībām noteiks pēc šīm regulām. Arī turpmāki jautājumi, kas varētu rasties minētajos datumos uzsāktajās tiesvedībās un ietilps regulu darbības jomā, tostarp jautājumi par lietas nodošanu tiesai citā dalībvalstī, lis pendens u.c., jārisina saskaņā ar attiecīgajām regulām, neraugoties uz to, ka jautājums radies pēc 2019. gada 29. marta. Attiecībā uz spriedumiem un publiskiem aktiem, kas pieņemti tiesvedībās, kurās prasības celtas līdz 2019. gada 29. martam (tostarp šajā datumā), ir izdodamas 22. pantā minēto regulu apliecības pat tad, ja spriedums pieņemts vai publiskais akts sastādīts pēc 2019. gada 29. marta. Turklāt neatņemami ir tas, ka attiecībā uz šādām apliecībām turpina darboties arī 22. pantā minēto regulu normas, piemēram, par to koriģēšanu. Padomes 2003. gada 27. novembra Regula (EK) Nr. 2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par Regulas (EK) Nr. 1347/2000 atcelšanu (turpmāk – Regula Nr. 2201/2003) citastarp satur 1980. gada 25. oktobra Hāgas konvenciju par starptautiskās bērnu nolaupīšanas civiltiesiskajiem aspektiem papildinošos noteikumus, kurus kā neatņemamu ar Regulu Nr. 2201/2003 ieviestās sistēmas sastāvdaļu, līdztekus Regulai Nr. 2201/2003 arī ir jāturpina piemērot, lietās, kas saistītas ar bērnu civiltiesiskās nolaupīšanu, ja pieteikums par bērna atpakaļatgriešanu Latvijā vai Apvienotajā Karalistē iesniegts līdz 2019. gada 29. martam. Lietās par vecāku atbildību un bērnu aizsardzības pasākumiem, kurās prasība iesniegta pēc 2019. gada 29. marta, piemēro 1996. gada 19. oktobra Hāgas konvenciju par jurisdikciju, piemērojamiem tiesību aktiem, atzīšanu, izpildi un sadarbību attiecībā uz vecāku atbildību un bērnu aizsardzības pasākumiem. Izpildes procesa kontekstā likumprojekta 22. pants attiecas ne vien uz izpildes lietvedību, kas uzsākta pirms 2019. gada 29. marta, bet arī tādu izpildes lietvedību, kas uzsākta vēlāk, ja vien tā izriet no pirms 2019. gada 29. marta Latvijā vai Apvienotajā Karalistē uzsāktas tiesvedības. Piemēram, arī pēc 2019. gada 29. marta Apvienotajā Karalistē izsniegta 2019. gada 29. marta Eiropas Parlamenta un Padomes 2012. gada 12. decembra Regulas (ES) Nr. 1215/2012 par jurisdikciju un spriedumu atzīšanu un izpildi civillietās un komerclietās 53. un 60. panta apliecība ir uzskatāma par izpildu dokumentu Civilprocesa likuma 540. panta izpratnē, ja tā izsniegta par spriedumu lietā, kas ierosināta un izskatīta līdz 2019. gada 29. martam vai ierosināta pirms 2019. gada 29. martam, bet izskatīta vēlāk. Turklāt būtiski, lai arī turpmākās tiesu izpildītāja darbības (piemēram, izpildu darbības atlikšana, izpildu lietvedības izbeigšana) tiktu veiktas un turpinātas atbilstoši speciālajām normām, kuras regulē attiecīgās likumprojekta 22. pantā minētās regulas noteikumi par sprieduma izpildi. Dokumentu izsniegšanas un pierādījumu iegūšanas gadījumā par atskaites punktu likumprojekta 22. panta pirmās daļas 7. un 8. punktā minēto Eiropas Savienības regulu piemērošanai kalpo brīdis, kurā lūgums par dokumentu izsniegšanu vai pierādījumu iegūšanu nosūtīts (nevis tiesvedības, kuras ietvaros dokumenti nosūtāmi, uzsākšanas brīdis). Attiecīgi, ja pārsūtītāja struktūra Apvienotājā Karalistē dokumentus pārsūta līdz 2019. gada 29. martam, bet Latvijā tie saņemti pēc minētā datuma, Eiropas Savienības regulu turpina piemērot attiecībā uz šo lūgumu un arī no tā izrietošajām tālākām darbībām. Tikai attiecībā uz lūgumiem, kas Latvijā vai Apvienotajā Karalistē nosūtīti pēc 2019. gada 29. marta un ir ar kādu iepriekšēju lūgumu nesaistīti, ir piemērojama Hāgas 1965. gada 15. novembra Konvencija par tiesas un ārpustiesas dokumentu izsniegšanu civillietās vai komerclietās un Hāgas 1970. gada 18. marta konvencija par pierādījumu iegūšanu ārvalstīs civillietās vai komerclietās. Atšķirībā no likumprojekta 22. panta pirmajā daļā paredzētā, tā otrā daļa attiecas tikai uz tiesvedību vai izpildu lietvedību Latvijā. Šādu izņēmumu pamato tas, ka būtiskas tiesību aizsardzības garantijas attiecībā uz 22. panta otrajā daļā minēto Eiropas Savienības procedūru ietvaros pieņemtajām automātiski atzīstamajām, un izpildāmajām apliecībām/spriedumiem atbildētājs var īstenot tikai izcelsmes valstī. Piemēram, saskaņā ar Eiropas Parlamenta un Padomes 2006. gada 12. decembra Regulu (EK) Nr. 1896/2006, ar ko izveido Eiropas maksājuma rīkojuma procedūru, pieņemtais Eiropas maksājuma rīkojums (turpmāk – EMR) ir automātiski izpildāms visās Eiropas Savienības dalībvalstīs. Ja atbildētāju no iebilšanas pret EMR ir atturējusi, piemēram, nepārvarama vara vai no viņa neatkarīgi ārkārtas apstākļi, izpildes apturēšana vai ierobežošana iespējama vien tad, ja atbildētājs lūdzis sprieduma pārskatīšanu izcelsmes valstī. Līdz ar to, ja Latvija pieļautu saskaņā ar likumprojekta 22. panta otrajā daļā minēto regulu spriedumu/apliecību, kas pieņemtas Apvienotajā Karalistē, beznosacījumu automātisku izpildi Latvijā arī pēc 2019. gada 29. marta, bet Apvienotā Karaliste negarantētu iespēju atbildētājam lūgt EMR pārskatīšanu, pat objektīvu apstākļu gadījumā, izpildes apturēšana vai ierobežošana Latvijā saskaņā ar attiecīgo regulu nebūtu iespējama. Līdz ar to, lai samērotu piedzinēja tiesību aizsardzības un atbildētāju tiesību aizsardzības iespējas, likumprojekta 22. panta trešā daļa paredz, ka šo apliecību izpilde Latvijā ir pieļaujama tikai tad, ja Apvienotā Karaliste ir apliecinājusi, ka tā piemēros attiecīgajos Eiropas Savienības tiesību aktos noteiktās procesuālās garantijas attiecībā uz spriedumu/apliecību/rīkojumu pārskatīšanu arī pēc 2019. gada 29. marta. Kā atbilstošs apliecinājums tam varētu kalpot Apvienotās Karalistes normatīvie akti vai oficiāls Apvienotās Karalistes paziņojums, ka tā apņemas garantēt iespēju īstenot Eiropas Savienības tiesību aktos noteiktās procesuālās garantijas attiecībā uz spriedumu/apliecību/rīkojumu pārskatīšanu arī pēc 2019. gada 29. marta.**Likumprojekta 23. pants**Lai pēc Apvienotās Karalistes izstāšanās no Eiropas Savienības atvieglotu uzsākto tiesisko sadarbību starp Apvienoto Karalisti un Latviju, nepieciešams noteikt kārtību, kādā Latvijā tiks izpildīti tie tiesiskās palīdzības lūgumi, kas izdoti, pamatojoties uz Eiropas Savienības tiesību aktiem, un kas saņemti no Apvienotās karalistes līdz 2019. gada 29. martam. Ievērojot minēto, likumprojekta 23. pants paredz, ka noteikti lēmumi, kas saņemti no Apvienotās karalistes līdz 2019. gada 29. martam, ir izpildāmi kārtībā, kas attiecināma uz Eiropas Savienības dalībvalstīm.Šāds regulējums atvieglos darbu Latvijas iestādēm, kuras ir atbildīgas par šādu lēmumu izpildi, jo būs skaidrs, kāda ir nepieciešamā rīcība pēc 2019. gada 29. marta, kad Apvienotā Karaliste vairs nebūs Eiropas Savienības dalībvalsts. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekta 2. panta izstrādē bija iesaistīta Iekšlietu ministrija un Pilsonības un migrācijas lietu pārvalde.Likumprojekta 3.-17. panta izstrādē bija iesaistīta, Labklājības ministrija. Šā regulējuma izstrādē tika ņemts vērā VSAA viedoklis, jo VSAA nodrošina valsts pensijas, apdrošināšanas atlīdzības, valsts pabalstu piešķiršanu un izmaksu, kā arī reģistrē sociāli apdrošinātās personas un sociālās iemaksas.Likumprojekta 18. panta izstrādē bija iesaistīta Veselības ministrija un Nacionālais veselības dienests.Likumprojekta 19. un 20. panta izstrādē bija iesaistīta Izglītības un zinātnes ministrija.Likumprojekta 21. panta izstrādē tika iesaistīta Tieslietu ministrija un ņemts vērā Latvijas Zvērinātu advokātu padomes 2019. gada 4. februāra vēstule Nr. 1-31-10/e "Latvijas Zvērinātu advokātu padomes viedoklis par advokātu praksi un BREXIT".Likumprojekta 22. panta izstrādē tika iesaistīta Tieslietu ministrija un Pastāvīgā darba grupa Civilprocesa likuma grozījumu izstrādei.Likumprojekta 23. panta izstrādē tika iesaistīta Tieslietu ministrija un minētajā pantā ietvertais regulējums ir saskaņots ar Kriminālprocesa likuma grozījumu izstrādes darba grupu un Ģenerālprokuratūras Starptautiskās sadarbības nodaļu. |
| 4. | Cita informācija |  |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Apvienotās Karalistes pilsoņi un viņu ģimenes locekļi, kas līdz 2019. gada 29. martam likumīgi uzturējušies Latvijas Republikā (ap 1200 personu).Likumprojekta 3.–14. panta mērķgrupa ir personas, kuras dzīvojušas vai bijušas sociāli apdrošinātas Latvijā vai Apvienotajā Karalistē līdz 2019. gada 29. martam, un pēc šī datuma dzīvo Latvijā vai Apvienotajā Karalistē un kurām ir tiesības uz Latvijas valsts pensiju, atlīdzību, valsts pabalstu piešķiršanu un izmaksu. Tāpat minētās likumprojekta normas attiecas uz sociālo iemaksu veikšanu no 2019. gada 30. marta. Pēc VSAA sniegtās informācijas 2019. gada 8. janvārī apmēram 200 pensionāru saņem Latvijas valsts pensiju uz personas Apvienotās Karalistes kredītiestādes kontu. Tāpat arī ģimenes pabalstu lietas būs jāpārskata gadījumos, kad iesaistīta ir Apvienotā Karaliste gan primārās, gan sekundārās kompetences gadījumā. Tās varētu būt ap 1000 lietu.Likumprojekta 15. pantā paredzētais regulējums skars ļoti nelielu personu loku. Valsts finansētās ilgstošas sociālās aprūpes un sociālās rehabilitācijas institūcijās 2018. gadā neuzturējās Apvienotās Karalistes pilsoņi. Savukārt citi sociālie pakalpojumi ir ar ierobežotu termiņu. Tāpat pašvaldību izmaksātie sociālās palīdzības pabalsti tiek piešķirti uz trīs vai 6 mēnešiem. Pēc Labklājības ministrijas rīcībā esošās informācijas pēdējo trīs gadu laikā pašvaldību sociālajos dienestos vērsušies 18 Apvienotās Karalistes pilsoņi.Likumprojekta 16. pants attiecas arī uz Apvienotās Karalistes pilsoņiem, kas dzīvo Apvienotajā Karalistē un kuriem ir tiesības uz sociālās apdrošināšanas pakalpojumiem Latvijā.Likumprojekta 17. pants attiecas uz Apvienotās Karalistes pilsoņiem, kas likumīgi dzīvojuši Latvijā līdz 2019. gada 29. martam, un to ģimenes locekļiem, kas meklē darbu Latvijā. Atbilstoši Nodarbinātības valsts aģentūras statistiskajai informācijai 2018. gada 31. decembrī bezdarbnieka statusā bija reģistrēti pieci Apvienotās Karalistes pilsoņi.Likumprojekta 20. pantā noteiktais attieksies uz informācijas institūcijām, atzīšanas institūcijām un personām, kas profesionālo kvalifikāciju ir ieguvušas **Apvienotajā Karalistē** un pretendē uz profesionālās kvalifikācijas atzīšanu Latvijā.Likumprojekta 21. pantā noteiktais attieksies uz Latvijā reģistrētiem un praktizējošiem Apvienotās Karalistes advokātiem. Saskaņa ar Latvijas zvērinātu advokātu padomes sniegto informāciju Latvijas Zvērinātu advokātu kolēģijā uz 2019. gada sākumu ir reģistrēti un praktizē divi Apvienotās Karalistes zvērināti advokāti. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums atvieglos administratīvo slogu tiem Apvienotās Karalistes pilsoņiem un viņu ģimenes locekļiem, kas līdz 2019. gada 29. martam likumīgi uzturējušies Latvijas Republikā.Var palielināties administratīvais slogs personām, kuras saņem VSAA pakalpojumus, ja no 2019. gada 30. marta Apvienotajā Karalistē nebūs noteikta sadarbības kompetentā iestāde. Tas nozīmē, ka personām, kuras dzīvo Apvienotajā Karalistē, mainīsies iesniegumu un dokumentu iesniegšanas kārtība, jo tos vairs nevarēs iesniegt ar Apvienotās Karalistes kompetentās iestādes starpniecību. Tāpat personām pašām nāksies meklēt un lūgt Apvienotās Karalistes iestādēm izdot nepieciešamos dokumentus, lai tos varētu iesniegt VSAA pakalpojumu nodrošināšanai. Ja no 2019. gada 30. marta nebūs noteikta Apvienotās Karalistes kompetentā iestāde, tad tas apgrūtinās arī VSAA darbu. Apvienotās Karalistes kompetentā iestāde šobrīd sniedz pieejamu un drošu informāciju par personas apdrošināšanas stāžu Apvienotajā Karalistē, personu nodarbinātību, dzīvesvietu u.c. Ja šādas sadarbības nav, tad VSAA grūtāk būs noteikt personu tiesības uz valsts sociālās apdrošināšanas pakalpojumiem. VSAA pašai būs jāvērtē personu iesniegtos Apvienotajā Karalistē izdotos dokumentus.Gadījumā, ja pēc *Brexit* Apvienotājā Karalistē nebūs noteikta kompetentā iestāde dokumentu pārsūtīšanai, var pieaugt administratīvais slogs arī Apvienotās Karalistes pilsonim, kas dzīvo Apvienotajā Karalistē un kuram ir tiesības uz sociālās apdrošināšanas pakalpojumiem Latvijā. Tad šīm personām pieprasījums un dokumenti būs jāiesniedz VDEĀVK pašiem saskaņā ar Invaliditātes likumā noteikto, ievērojot normatīvajos aktos par dokumentu legalizāciju noteiktās prasības. Iesniegumu šīs personas VDEĀVK varēs iesniegt gan klātienē (uzrādot personu apliecinošu dokumentu), gan pa pastu, gan elektroniski (parakstītu ar drošu elektronisko parakstu), gan izmantojot valsts pārvaldes pakalpojumu portālu www.latvija.lv, izmantojot e-pakalpojumu "Iesniegums VDEĀVK par invaliditātes ekspertīzes veikšanu". |
| 3. | Administratīvo izmaksu monetārs novērtējums | Administratīvās izmaksas Pilsonības un migrācijas lietu pārvaldei saistībā ar Apvienotās Karalistes pilsoņu un viņu ģimenes locekļu pieteikumu izskatīšanu:C (uzturēšanās atļaujas pieteikuma pieņemšana, pārbaude informācijas sistēmās, lēmuma sagatavošana un uzturēšanās atļaujas izsniegšana) = (atalgojums 5,92 euro/h x 2,3h) x (1200 ārzemnieki x 1 uzturēšanās atļaujas pieteikums) = 16 339,20 *euro*). Administratīvās izmaksas ārzemniekam uzturēšanās atļaujas pieteikuma iesniegšanai un atļaujas saņemšanai: C (ierašanās Pilsonības un migrācijas lietu pārvaldē uzturēšanās atļaujas pieteikuma iesniegšanai un atļaujas saņemšanai) = (atalgojums 4,47 *euro*/h x 3h) x (1200 ārzemnieki x 2 procedūras) = 32 184 *euro*).Administratīvās izmaksas kopā: 48 523,20 *euro*. |
| 4. | Atbilstības izmaksu monetārs novērtējums |  |
| 5. | Cita informācija |  |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019. |  | Turpmākie trīs gadi (*euro*) |
| 2020. | 2021. | 2022. |
| saskaņā ar valsts pagaidu budžetu | izmaiņas kārtējā gadā, salīdzinot ar valsts budžetu kārtējam gadam\* | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam\*\* | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **2 275 914 617** | **0** | **2 357 749 779** | **0** | **2 357 749 779** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 33 186 077 | 0 | 31 591 282 | 0 | 31 591 282 | 0 | 0 |
| *04.00.00 "Valsts atbalsts sociālajai apdrošināšanai"* | *30 453 482* | *0* | *28 893 159* | *0* | *28 893 159* | *0* | *0* |
| *97.02.00 “Nozares centralizēto funkciju izpilde”*  | 2 732 595 | 0 | 2 698 123 | 0 | 2 698 123 | 0 | 0 |
| 1.2. valsts speciālais budžets, *tai skaitā:* | 2 242 728 540 | 1 109 014 | 2 326 158 497 | 1 298 686 | 2 326 158 497 | 1 298 686 | 1 298 686 |
| *04.01.00 "Valsts pensiju speciālais budžets"*  | *2 224 080 150* | *974 014* | *2 307 507 978* | *1 298 686* | *2 307 507 978* | *1 298 686* | *1 298 686* |
| *Transferts no pb Piemaksām pie vecuma pensijas sakarā ar Apvienotās Karalistes pamata vecuma pensijas izmaksas pārtraukšanu (konsolidējamā pozīcija)* | *0* | *974 014* | *0* | *1 298 686* | *0* | *1 298 686* | *1 298 686* |
| *04.05.00 “Valsts sociālās apdrošināšanas aģentūras speciālais budžets” (konsolidējamā pozīcija)* | *18 648 390* | *135 000* | *18 650 519* | *0* | *18 650 519* | *0* | *0* |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **2 116 589 294** | **1 109 014** | **2 256 145 641** | **1 298 686** | **2 256 145 641** | **1 298 686** | **1 298 686** |
| 2.1. valsts pamatbudžets, tai skaitā: | 33 186 077 | 1 109 014 | 31 591 282 | 1 298 686 | 31 591 282 | 1 298 686 | 1 298 686 |
| *04.00.00 "Valsts atbalsts sociālajai apdrošināšanai"* *transferts uz SB Piemaksām pie vecuma pensijas sakarā ar Apvienotās Karalistes pamata vecuma pensijas izmaksas pārtraukšanu (konsolidējamā pozīcija)* | *30 453 482* | *974 014* | 28 893 159 | *1 298 686* | 28 893 159 | *1 298 686* | *1 298 686* |
| *97.02.00 “Nozares centralizēto funkciju izpilde” (transferts uz SB, konsolidējamā pozīcija)* | 2 732 595 | *135 000* | 2 698 123 | *0* | 2 698 123 | *0* | *0* |
| 2.2. valsts speciālais budžets, tai skaitā: | 2 083 403 217 | 1 109 014 | 2 224 554 359 | 1 298 686 | 2 224 554 359 | 1 298 686 | 1 298 686 |
| *04.01.00 "Valsts pensiju speciālais budžets"* | *2 064 754 827* | *974 014* | *2 205 903 840* | *1 298 686* | *2 205 903 840* | *1 298 686* | *1 298 686* |
|  *-Vecuma pensijas (EKK 6211)* | *1 980 205 764* | *974 014* | *2 119 502 532* | *1 298 686* | 2 119 502 532 | *1 298 686* | *1 298 686* |
| *Piemaksām pie vecuma pensijas sakarā ar Apvienotās Karalistes pamata vecuma pensijas izmaksas pārtraukšanu*  | *0* | *974 014* | *0* | *1 298 686* | 0 | *1 298 686* | *1 298 686* |
| *04.05.00 “Valsts sociālās apdrošināšanas aģentūras speciālais budžets”*  | *18 648 390* | *135 000* | *18 650 519* | *0* | *18 650 519* | *0* | *0* |
| *IT pielāgojuma nodrošināšanai (EKK 9120)* | *0* | *135 000* | *0* | *0* | *0* | *0* | *0* |
| 2.3. pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme** | **159 325 323** | **-1 109 014** | **101 604 138** | **-1 298 686** | **101 604 138** | **-1 298 686** | **-1 298 686** |
| 3.1. valsts pamatbudžets | 0 | -1 109 014 | 0 | -1 298 686 | 0 | -1 298 686 | -1 298 686 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekta 4. panta otrās daļas. Aprēķinā ņemta vērā VSAA informācija (2018.gada decembrī) par starptautiskiem vecuma pensijas saņemšanas gadījumiem ar pensijas apmēru (bez piemaksas) līdz VSNP apmēram (64,03 EUR) un PMLP statistika (01.07.2018.) par Latvijas valstspiederīgo personu skaitu Lielbritānijā.  |
|   | 2019 (apr.-dec.) | 2020 | 2021 |  |  |  |
| Uz Apvienoto Karalisti attiecināmie starptautiskie vecuma pensijas saņemšanas gadījumi, vid.mēnesī | 2 276 | 2 276 | 2 276 |  |  |
| Vidējais piemaksas apmērs\* līdz VSNP apmēram, EUR | 47.55 | 47.55 | 47.55 |  |  |
| Izdevumu palielinājums PB, EUR | 974 014 | 1 298 686 | 1 298 686 |  |  |
| *\* starptautisko vecuma pensiju (ar stāžu līdz 15 gadiem) vidējais apmērs līdz 64,03EUR ir 16,48EUR.* |
|   |
|   |
| 6 .1. detalizēts ieņēmumu aprēķins |   |
| 6.2. detalizēts izdevumu aprēķins |  |
| 7. Amata vietu skaita izmaiņas | Likumprojekts šo jomu neskar. |
| 8. Cita informācija | Likumprojekta 4. panta trešās daļas un 10. panta otrās daļas sagaidāmo finansiālo ietekmi nav iespējams precīzi aprēķināt, jo personu turpmākās izvēlēs un rīcību nav iespējams droši paredzēt. Ņemot vērā Centrālās statistikas pārvaldes kopējos migrācijas datus (personām vecumā virs 60 gadiem pēdējos 10 gados Latvijā imigrējušo un emigrējušo personu skaits veido attiecīgi 0,05 % no iedzīvotāju kopskaita) un norma par piemaksām pie vecuma pensijas par apdrošināšanas stāžu līdz 1995. gada beigām attieksies uz turpmāk piešķirtajām pensijām, sagaidāma nebūtiska finansiālā ietekme uz pamatbudžetu un valsts sociālās apdrošināšanas speciālo budžetu. |
| Saistībā ar likumprojektā paredzēto VSAA izmaiņu realizācijai nepieciešamas 375 c/d un papildus līdzekļi IS izstrādes apmaksai 2019. gadā 135 000 EUR apmērā: 360 euro\*375 cilvēkdienas=135 000 EUR, kas ietver VSAA klasifikatoru papildināšanu un pārskatīšanu; ierobežojumu iestrādāšanu tiesību noteikšanai; jaunas piemaksas izveidošanu, tiesību noteikšanu un izmaksu nodrošināšanu; precizējumu veikšanu tiesībām uz piemaksu; precizējumu veikšanu pensijas izmaksas atjaunošanas tiesībām; precizējumu veikšanu priekšlaicīgo pensiju izmaksas nodrošināšanai; precizējumu veikšanu divu pabalstu noteikšanas funkcionalitāti; precizējumu veikšanu tiesību noteikšanai atlīdzībām; precizējumu veikšanu sociālā nodrošinājuma pabalsta tiesību noteikšanai; precizējumu veikšanu tiesību noteikšanai VSAA pabalstiem; tiesību uz pabalstiem un izmaksas ierobežojumu izstrādi. Tā kā izmaiņas stājas spēkā salīdzinoši īsā termiņā, lai likuma normas izpildītu līdz pastāvīgas funkcionalitātes izstrādei, nepieciešami īstermiņa risinājumi, piemēram, nepieciešams veikt dažādu datu atlasi, analīzi, īstermiņa specifisku aprēķinu un izmaksu nodrošināšanu. Lai nodrošinātu likumprojektā paredzēto pasākumu īstenošanu, atbilstoši faktiskajai situācijai nepieciešamības gadījumā Labklājības ministrija normatīvajos aktos noteiktajā kārtībā virzīs jautājumu izskatīšanai Ministru kabinetā par papildu nepieciešamo finansējumu likumprojektā paredzēto pasākumu īstenošanai.Šajā sadaļā sniegtā informācija attiecas uz likumprojekta 3. – 14. pantu. |

*\*2019.gads tiek norādīts saskaņā ar Finanšu ministrijas 2018.gada 18.decembra rīkojumu Nr.488 “Par valsts pagaidu budžetu 2019.gadam”*

*\*\* 2021.gads tiek norādīts atbilstoši likumā “Par vidēja termiņa budžeta ietvaru 2018., 2019. un 2020.gadam” 2020.gadam plānotajam apmēram*

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | 1. Jāizstrādā grozījumi šādos normatīvajos aktos, no tiem svītrojot Apvienotajā Karalistē izdotos izglītību un profesionālo kvalifikāciju apliecinošos dokumentus, paredzot, ka tie stāsies spēkā 2020. gada 31. decembrī:* 1. Ministru kabineta 2017. gada 21. marta noteikumi Nr. 164 "Noteikumi par arhitekta profesionāliem nosaukumiem un izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu";
	2. Ministru kabineta 2009. gada 30. novembra noteikumi Nr. 1365 "Noteikumi par Eiropas Savienības dalībvalstu un Eiropas Brīvās tirdzniecības asociācijas dalībvalstu profesionālajām organizācijām, kuru izsniegtos profesionālās izglītības un kvalifikācijas dokumentus atzīst Latvijas Republikā".
	3. Ministru kabineta 2005. gada 28. jūnija noteikumi Nr. 475 "Noteikumi par ārvalstīs iegūtajiem advokātu profesionālajiem nosaukumiem, kurus atzīst Latvijas Republikā".
	4. Ministru kabineta 2005. gada 24. maija noteikumi Nr. 351 "Noteikumi par vispārējās aprūpes māsas izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu".
	5. Ministru kabineta 2005. gada 10. maija noteikumi Nr. 320 "Noteikumi par veterinārārsta izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu".
	6. Ministru kabineta 2005. gada 29. marta noteikumi Nr. 207 "Noteikumi par ārsta izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu".
	7. Ministru kabineta 2005. gada 1. marta noteikumi Nr. 149 "Noteikumi par vecmātes izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu".
	8. Ministru kabineta 2005. gada 15. februāra noteikumi Nr. 124 "Noteikumi par farmaceita izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās kvalifikācijas atzīšanas sistēmu".
	9. Ministru kabineta 2005. gada 15. februāra noteikumi Nr. 125 "Noteikumi par zobārsta izglītību un profesionālo kvalifikāciju apliecinošiem dokumentiem, kurus atzīst, piemērojot speciālo profesionālās".

2. Tiks izvērtēta grozījumu nepieciešamība Ministru kabineta 2001. gada 29. maija noteikumos Nr. 220 "Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu".3. Papildus likumprojektam izskatīšanai Saeimā tiek virzīti šādi ar Apvienotās Karalistes izstāšanos no Eiropas Savienības saistītie grozījumi likumos, kuri izskatīti Ministru kabineta 2019. gada 12. februāra sēdē:3.1. likumprojekts "Grozījumi Dokumentu legalizācijas likumā" (TA-235), kas izstrādāts ar mērķi saglabāt esošo tiesisko regulējumu, novēršot Apvienotās Karalistes izstāšanās no Eiropas Savienības radītās sekas attiecībā uz publisku dokumentu legalizācijas prasību;3.2. likumprojekts "Grozījums Stratēģiskas nozīmes preču aprites likumā" (TA-266), kas izstrādāts, lai nodrošinātu atvieglojumus arī divējāda lietojuma preču tranzītam uz un no Apvienotās Karalistes;3.3. likumprojekts "Grozījumi Uzņēmumu ienākuma nodokļa likumā" (TA-273), kas izstrādāts ar mērķi tehniski precizēt šo likumu, izslēdzot no tā atsauces uz Apvienoto Karalisti kā Eiropas Savienības dalībvalsti.Papildus minētajam Ministru kabineta 2019. gada 12. februāra sēdē ir izskatīti šādi grozījumi Ministru kabineta noteikumos:4.1. grozījumi Ministru kabineta 2010. gada 3. augusta noteikumos Nr. 721 "Kārtība, kādā bērni šķērso valsts robežu" (TA-208), kas izstrādāti, lai pēc Apvienotās Karalistes izstāšanās no Eiropas Savienības Latvijas Republikas valstpiederīgajiem izceļošanai uz Apvienoto Karalisti netiktu noteikts pienākums uzrādīt papildu dokumentus bez Latvijas Republikas valsts robežas likumā minētajiem dokumentiem. Vienlaikus, lai atvieglotu Latvijas Republikas valstspiederīgo (bērnu) izceļošanu uz valsti, kas nav Eiropas Savienības, Šengenas līguma dalībvalsts vai Apvienotā Karaliste, minētie grozījumi paredz, ka atvieglojumi, kas attiecināmi uz Latvijas Republikas valstspiederīgā (bērna) vecāku, kas pats ir Latvijas pilsonis, Latvijas nepilsonis, Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonis vai bezvalstnieks, kam piešķirts bezvalstnieka statuss Latvijas Republikā, Eiropas Savienības dalībvalstī, Eiropas Ekonomikas zonas valstī vai Šveices Konfederācijā, ir vienlīdz attiecināmi arī uz Apvienotās Karalistes pilsoni vai bezvalstnieku, kam piešķirts bezvalstnieka statuss Apvienotajā Karalistē;4.2. grozījums Ministru kabineta 2015. gada 1. decembra noteikumos Nr. 678 "Darbības programmas "Izaugsme un nodarbinātība" 3.2.1. specifiskā atbalsta mērķa "Palielināt augstas pievienotās vērtības produktu un pakalpojumu eksporta proporciju" 3.2.1.2. pasākuma "Starptautiskās konkurētspējas veicināšana" īstenošanas noteikumi"" (TA-236). Šis grozījums izstrādāts, ņemot vērā komersantu lielo interesi par Apvienoto Karalisti kā par prioritāro eksporta tirgu. Tādēļ minēto Ministru kabineta noteikumu 38.1. apakšpunktā noteiktās eksporta mērķa valstis tiek papildinātas ar Apvienoto Karalisti. |
| 2. | Atbildīgā institūcija | Par anotācijas IV sadaļas 1. punkta 1.1., 1.2., 1.4.-1.9. apakšpunktā minēto projektu izstrādi, kā arī 2. punktā minēto izvērtējumu ir atbildīga Izglītības un zinātnes ministrija.Par anotācijas IV sadaļas 1. punkta 1.3. apakšpunktā minētā projekta izstrādi ir atbildīga Tieslietu ministrija.Par anotācijas IV sadaļas 1. punkta 3.1. un 3.2. apakšpunktā minēto likumprojektu ir atbildīga Ārlietu ministrija.Par anotācijas IV sadaļas 1. punkta 3.3. apakšpunktā minēto likumprojektu ir atbildīga Finanšu ministrija.Par anotācijas IV sadaļas 1. punkta 4.1. apakšpunktā minēto projektu ir atbildīga Iekšlietu ministrija.Par anotācijas IV sadaļas 1. punkta 4.2. apakšpunktā minēto projektu ir atbildīga Ekonomikas ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | 1. Padomes 2002. gada 13. jūnija Regula Nr. 1030/2002/EK, ar ko nosaka vienotu uzturēšanās atļauju formu trešo valstu pilsoņiem (turpmāk – Regula 1030/2002).2. Direktīva 2005/36/EK. |
| 2. | Citas starptautiskās saistības |  |
| 3. | Cita informācija |  |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | 1. Regula 1030/2002.
2. Direktīva 2005/36/EK.
 |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 1030/2002 1. pants | Likumprojekta 2. panta trešā daļa | Pārņemts pilnībā | Likumprojekts nesatur stingrākas prasības |
| Direktīvas 2005/36/EK 4. pants | Likumprojekta 20. pants | Pārņemts pilnībā | Likumprojekts nesatur stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Tiks izmantotas Regulas Nr.1030/2002 1. punktā dalībvalstīm paredzētās tiesības uzturēšanās atļaujas attiecīgajā laukā iekļaut papildu informāciju par personas tiesisko statusu, Apvienotās Karalistes pilsoņiem un viņu ģimenes locekļiem, kas likumīgi uzturējušies Latvijas Republikā līdz 2019. gada 29. martam, izsniedzamajās uzturēšanās atļaujās iekļaujot norādi "Bijušais ES pilsonis" vai "Bijušā ES pilsoņa ģimenes loceklis". Šāda norāde veicinās šīs kategorijas personu atpazīstamību gadījumos, kad viņiem saskaņā ar spēkā esošajiem normatīvajiem aktiem būs tiesības uz īpašu regulējumu. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. |
| Cita informācija | Likumprojekts 3.-14. pants izstrādāts, lai turpinātu Regulas Nr. 883/2004 piemērošanu, nosakot tiesības uz Latvijas valsts pensiju, atlīdzību, valsts pabalstiem, kā arī, lai noteiktu sociālo iemaksu turpmāko veikšanu, personām, kuras atbilst Regulas Nr. 883/2004 tvērumam, atbilstoši Eiropas Komisijas 2019. gada 30. janvāra priekšlikumam Eiropas Parlamenta un Padomes regulai par ārkārtas pasākumu noteikšanu sociālā nodrošinājuma koordinācijas jomā pēc Lielbritānijas un Ziemeļīrijas Apvienotās Karalistes izstāšanās no Eiropas Savienība (COM(2019)53). Likumprojektā tiek noteikts ierobežots laika periods (izņemot attiecībā uz valsts pensiju un sociālo iemaksu veikšanu), kurā tiek saglabāta esošā pieeja attiecībā uz Apvienotās Karalistes pilsoņiem (proti, līdz 2020. gada 31. decembrim), ņemot vērā, ka Eiropas Savienības un Apvienotās Karalistes nākotnes attiecību ietvarā sagaidāms pastāvīgs risinājums pilsoņu tiesību jautājumā.Trešo valstu pilsoņiem sniedzamo sociālo palīdzību un sociālos pakalpojumus Eiropas Savienības tiesību akti neregulē, kā arī tie neietilpst Eiropas Savienības ekskluzīvās un dalītās kompetences jautājumu lokā. 2019. gada 30.janvārī Eiropas Komisija ir nākusi klajā ar priekšlikumu Eiropas Parlamenta un Padomes regulai par ārkārtas pasākumu noteikšanu sociālā nodrošinājuma koordinācijas jomā pēc Lielbritānijas un Ziemeļīrijas Apvienotās Karalistes izstāšanās no Eiropas Savienība (COM(2019)53). Ievērojot, ka no Eiropas Komisijas puses nav paredzēti ārkārtas pasākumi sociālās palīdzības jautājumos, var secināt, ka Eiropas Savienības dalībvalstis nav ierobežotas noteikt nacionālu regulējumu minētajā jomā. Vienlaikus likumprojekta 14. pantā tiek noteikts ierobežots laika periods, kurā tiek saglabāta esošā pieeja attiecībā uz Apvienotās Karalistes pilsoņiem sniedzamo atbalstu (proti, līdz 2020. gada 31. decembrim), ņemot vērā, ka Apvienotās Karalistes nākotnes attiecību ietvarā sagaidāms pastāvīgs risinājums pilsoņu tiesību jautājumā.Eiropas Savienības tiesību akti neregulē arī trešo valstu pilsoņiem sniedzamos invaliditātes ekspertīzes pakalpojumus, taču Latvijā invaliditātes ekspertīze ir saistīta ar invaliditātes un vecuma pensijas noteikšanu. Līdz ar to likumprojekta 16. pants izstrādāts, lai turpinātu Regulas (EK) Nr. 883/2004 piemērošanu, nosakot prognozējamo invaliditāti un veicot invaliditātes ekspertīzi Apvienotās Karalistes pilsoņiem, kuri atbilst Regulas Nr. 883/2004 tvērumam, atbilstoši Eiropas Komisijas 2019. gada 30. janvāra priekšlikumam Eiropas Parlamenta un Padomes regulai par ārkārtas pasākumu noteikšanu sociālā nodrošinājuma koordinācijas jomā pēc Lielbritānijas un Ziemeļīrijas Apvienotās Karalistes izstāšanās no Eiropas Savienība (COM(2019)53). Likumprojekta 16. pantā tiek noteikts ierobežots laika periods, kurā tiek saglabāta esošā pieeja attiecībā uz Apvienotās Karalistes pilsoņiem (proti, līdz 2020. gada 31. decembrim), ņemot vērā, ka Eiropas Savienības un Apvienotās Karalistes nākotnes attiecību ietvarā sagaidāms pastāvīgs risinājums pilsoņu tiesību jautājumā.Tāpat Eiropas Savienības tiesību akti neregulē arī trešo valstu pilsoņiem nodrošināmos atbalsta pakalpojumus bezdarba gadījumā, kā arī tie neietilpst Eiropas Savienības ekskluzīvās un dalītās kompetences jautājumu lokā. 2019. gada 30. janvārī Eiropas Komisija ir nākusi klajā ar priekšlikumu Eiropas Parlamenta un Padomes regulai par ārkārtas pasākumu noteikšanu sociālā nodrošinājuma koordinācijas jomā pēc Lielbritānijas un Ziemeļīrijas Apvienotās Karalistes izstāšanās no Eiropas Savienības (COM(2019)53). Ievērojot, ka no Eiropas Komisijas puses nav paredzēti ārkārtas pasākumi bezdarbnieku un darba meklētāju atbalsta jomā, var secināt, ka Eiropas Savienības dalībvalstis nav ierobežotas noteikt nacionālu regulējumu minētajā jomā. Vienlaikus likumprojekta 16. pantā tiek noteikts ierobežots laika periods, kurā tiek saglabāta esošā pieeja attiecībā uz Apvienotās Karalistes pilsoņiem sniedzamo atbalstu (proti, līdz 2020. gada 31. decembrim), ņemot vērā, ka Eiropas Savienības un Apvienotās Karalistes nākotnes attiecību ietvarā sagaidāms pastāvīgs risinājums pilsoņu tiesību jautājumā. |
| **2. tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Likumprojekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā. |
| Likumprojekts šo jomu neskar. | Likumprojekts šo jomu neskar. | Likumprojekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Likumprojekts šo jomu neskar. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka līdz pēdējam brīdim nav zināms, vai Apvienotā Karaliste izstāsies no Eiropas Savienības bez Izstāšanās līguma, sabiedrības līdzdalība šā likumprojekta izstrādē nav bijusi iespējama, jo likumprojekta saturu var ietekmēt starp Apvienoto Karalisti un Eiropas Savienību panāktā vienošanās.Aktuālā informācija saistībā ar Apvienotās Karalistes izstāšanos no Eiropas Savienības tiek publicēta ministriju un Ministru kabineta tīmekļvietnēs, kā arī portāla "Cilvēks. Valsts. Likums" ([www.portals.lv](http://www.portals.lv)) sadaļā "Brexit".  |
| 2. | Sabiedrības līdzdalība projekta izstrādē | Nav nodrošināta. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Likumprojekta 2. panta izpildē būs iesaistīta Pilsonības un migrācijas lietu pārvalde.Likumprojekta 2.–14. panta izpildē būs iesaistīta VSAA un 14. panta izpildē – arī Valsts ieņēmumu dienests..Likumprojekta 15. panta izpildē būs iesaistīta Labklājības ministrija, pašvaldības, Sociālās integrācijas valsts aģentūra un citi sociālo pakalpojumu sniedzēji.Likumprojekta 16. panta izpildē būs iesaistīta Labklājības ministrija un VDEĀVK.Likumprojekta 17. panta izpildē būs iesaistīta Nodarbinātības valsts aģentūra. Likumprojekta 18. panta izpildē būs iesaistīts Nacionālais veselības dienests.Likumprojekta 19. panta izpildē būs iesaistītas augstskolas un koledžas.Likumprojekta 20. panta izpildē būs iesaistītas profesionālo kvalifikāciju atzīšanā iesaistītās informēšanas un atzīšanas institūcijas.Likumprojekta 21. panta izpildē būs iesaistīta Latvijas Zvērinātu advokātu padome.Likumprojekta 22 un 23. panta izpildē būs iesaistītas tiesiskajā sadarbībā pārrobežu civillietās un krimināllietās kompetentās institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Likumprojektu plānots īstenot esošo cilvēkresursu ietvaros. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Kuprijanova 67036922

kristine.kuprijanova@tm.gov.lv

v\_sk. = 9684

1. NOTICE TO STAKEHOLDERS WITHDRAWAL OF THE UNITED KINGDOM AND EU RULES IN THE FIELD OF REGULATED PROFESSIONS AND THE RECOGNITION OF PROFESSIONAL QUALIFICATIONS. Brussels, 21 June 2018, Pieejams: https://ec.europa.eu/growth/content/brexit-%E2%80%93-guidance-stakeholders-impact-field-regulated-professions-and-recognition\_en [↑](#footnote-ref-1)
2. Ārlietu ministrijas Dienesta ziņojums par 2018.gada 27.novembra sanāksmi. [↑](#footnote-ref-2)
3. Akadēmiskā informācijas centra dati par iesniegumu par profesionālās kvalifikācijas atzīšanu skaitu. [↑](#footnote-ref-3)
4. http://ec.europa.eu/growth/tools-databases/regprof/index.cfm?newlang=en [↑](#footnote-ref-4)